[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 26.4.2010

COM(2010)180 τελικό

2010/0099 (NLE)

Πρόταση

ΚΑΝΟΝΙΣΜΟΣ (ΕΕ) ΑΡΙΘ. …/.. ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 194/2008 του Συμβουλίου για την ανανέωση της ισχύος και την ενίσχυση των περιοριστικών μέτρων κατά της Βιρμανίας/Μυανμάρ

(υποβάλλεται από κοινού από την Ύπατο εκπρόσωπο της Ένωσης για θέματα εξωτερικής πολιτικής και πολιτικής ασφαλείας και από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

(1) Το άρθρο 2β της κοινής θέσης 2006/318/ΚΕΠΠΑ για την ανανέωση των περιοριστικών μέτρων κατά της Βιρμανίας/Μυανμάρ προβλέπει ότι απαγορεύεται η αγορά στη Βιρμανία/Μυανμάρ, η εισαγωγή ή η μεταφορά από τη Βιρμανία/Μυανμάρ ορισμένων προσδιορισμένων κατηγοριών προϊόντων.

(2) Το άρθρο 3 της κοινής θέσης 2006/318/ΚΕΠΠΑ προβλέπει ότι αναστέλλεται η μη ανθρωπιστική βοήθεια όπως και τα αναπτυξιακά προγράμματα, αλλά ότι εξαιρούνται τα έργα και τα προγράμματα υπέρ ορισμένων ειδικών στόχων.

(3) Ο κανονισμός (EΚ) αριθ. 194/2008 του Συμβουλίου θέτει σε ισχύ την απαγόρευση της αγοράς, εισαγωγής και μεταφοράς των κατηγοριών προϊόντων που προσδιορίζονται στο άρθρο 2 παράγραφος 2. Πρέπει ωστόσο να διευκρινιστεί ότι η απαγόρευση αγοράς αυτών των προϊόντων στη Βιρμανία/Μυανμάρ δεν πρέπει να εφαρμόζεται όταν η αγορά αυτή αποτελεί μέρος έργου ή προγράμματος ανθρωπιστικής βοήθειας ή αναπτυξιακού έργου ή προγράμματος μη ανθρωπιστικού χαρακτήρα το οποίο στηρίζει τους στόχους που περιγράφονται στο άρθρο 3 στοιχεία α), β) και γ) της κοινής θέσης 2006/318/ΚΕΠΠΑ.

(4) Συνεπώς, πρέπει να τροποποιηθεί ο κανονισμός (EΚ) αριθ. 194/2008 του Συμβουλίου για να διευκρινιστεί ότι η εξαίρεση εφαρμόζεται σε αυτές τις δραστηριότητες.

2010/0099 (NLE)

Πρόταση

ΚΑΝΟΝΙΣΜΌΣ (EΕ) ΑΡΙΘ. …/.. ΤΟΥ ΣΥΜΒΟΥΛΙΟΥ

για την τροποποίηση του κανονισμού (EΚ) αριθ. 194/2008 του Συμβουλίου για την ανανέωση της ισχύος και την ενίσχυση των περιοριστικών μέτρων κατά της Βιρμανίας/Μυανμάρ

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για τη λειτουργία της Ευρωπαϊκής Ένωσης και ιδίως το άρθρο 215 παράγραφος 1,

την κοινή θέση 2006/318/ΚΕΠΠΑ της 27ης Απριλίου 2006 για την ανανέωση των περιοριστικών μέτρων κατά της Βιρμανίας/Μυανμάρ[1],

την κοινή πρόταση της Ευρωπαϊκής Επιτροπής και της Ύπατου Εκπροσώπου για θέματα εξωτερικής πολιτικής και πολιτικής ασφαλείας,

Εκτιμώντας τα ακόλουθα:

1. Το άρθρο 2β της κοινής θέσης 2006/318/ΚΕΠΠΑ προβλέπει ότι απαγορεύεται η αγορά, εισαγωγή και μεταφορά ορισμένων προσδιορισμένων κατηγοριών προϊόντων.

2. Το άρθρο 3 της κοινής θέσης 2006/318/ΚΕΠΠΑ προβλέπει ότι η μη ανθρωπιστική βοήθεια για αναπτυξιακά προγράμματα πρέπει να ανασταλεί, αλλά ότι γίνονται εξαιρέσεις για έργα και προγράμματα υπέρ ορισμένων προσδιορισμένων στόχων.

3. Ο κανονισμός (EΚ) αριθ. 194/2008 του Συμβουλίου θέτει σε ισχύ την απαγόρευση της αγοράς, εισαγωγής και μεταφοράς των κατηγοριών προϊόντων που προσδιορίζονται στο άρθρο 2 παράγραφος 2. Εντούτοις, θα πρέπει να διασαφηνιστεί ότι η απαγόρευση της αγοράς αυτών των προϊόντων στη Βιρμανία/Μυανμάρ δεν θα πρέπει να εφαρμόζεται όταν η αγορά αυτή αποτελεί μέρος ενός έργου ή προγράμματος ανθρωπιστικής βοήθειας, ή ενός αναπτυξιακού έργου ή προγράμματος μη ανθρωπιστικού χαρακτήρα το οποίο υποστηρίζει τους στόχους που περιγράφονται στο άρθρο 3 στοιχεία α), β) και γ) της κοινής θέσης 2006/318/ΚΕΠΠΑ.

4. Συνεπώς, πρέπει να τροποποιηθεί ο κανονισμός (EΚ) αριθ. 194/2008 του Συμβουλίου.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 2 του κανονισμού (EΚ) αριθ. 194/2008, προστίθεται η ακόλουθη παράγραφος:

“5. Η απαγόρευση της αγοράς των απαγορευμένων προϊόντων που αναφέρονται στην παράγραφο 2 στοιχείο β) δεν εφαρμόζεται σε έργα ή προγράμματα ανθρωπιστικής βοήθειας ή σε αναπτυξιακά έργα και προγράμματα μη ανθρωπιστικού χαρακτήρα, τα οποία εκτελούνται στη Βιρμανία/Μυανμάρ υπέρ:

(α) των ανθρωπίνων δικαιωμάτων, της δημοκρατίας, της χρηστής διακυβέρνησης, της πρόληψης των συγκρούσεων και της ενίσχυσης της ευρωστίας της κοινωνίας των πολιτών·

(β) της υγείας και της εκπαίδευσης, του περιορισμού της φτώχειας και ειδικότερα της κάλυψης των βασικών αναγκών και της εξασφάλισης βιοτικών πόρων για τα φτωχότερα και ευπαθέστερα στρώματα του πληθυσμού· ή

(γ) της περιβαλλοντικής προστασίας και ειδικότερα των προγραμμάτων για την αντιμετώπιση του προβλήματος της μη βιώσιμης, υπερβολικής υλοτομίας που οδηγεί σε αποδάσωση.

Η σχετική αρμόδια αρχή, η οποία αναφέρεται στους δικτυακούς τόπους που απαριθμούνται στο παράρτημα IV, χορηγεί προηγουμένως άδεια για την αγορά των εμπορευμάτων που υπόκεινται στην εν λόγω απαγόρευση. Το ενδιαφερόμενο κράτος μέλος ενημερώνει τα άλλα κράτη μέλη και την Επιτροπή σχετικά με τυχόν άδεια που χορηγείται δυνάμει της παρούσας παραγράφου. »

Άρθρο 2

Ο παρών κανονισμός αρχίζει να ισχύει την επόμενη μέρα της δημοσίευσής του στην Επίσημη Εφημερίδα της Ευρωπαϊκής Ένωσης .

Άρθρο 3

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, […]

Για το Συμβούλιο

[…]

[1] ΕΕ L116 της 29.04.2006, σ 77